નવી દિલ્હી, 3 ઑગસ્ટ: આફ્રીકા, અમેરિકા, ચીન અને યૂરોપ સહિત આખી દુનિયામાં ઇ-બોલા વાયરસનો કહેર વધી રહ્યો છે. જેને ધ્યાનમાં રાખી ભારતે આફ્રીકન દેશોમાં પોતાના સૈનિકોને એલર્ટ કરી દીધા છે. વિશ્વ સ્વાસ્થ્ય સંસ્થા એબ્લ્યૂએચઓ અનુસાર આ વાયરસ સતત બેકાબૂ બનતો જઇ રહ્યો છે. યૂરોપ અને અમેરિકામાં આ વાયરસને લઇને હાઇ એલર્ટ જારી કરી દેવામાં આવ્યું છે, આ વાયરસના લક્ષણવાળા યાત્રિયોને હવાઇ મુસાફરી નહીં કરવાની સલાહ આપવામાં આવી છે. ભારત સરકારે પણ શાંતિ સેનાનો ભાગ બનેલા આફ્રીકન દેશોમાં રહેલા પોતાના સૈનિકોને સંભાળ રાખવાની સલાહ આપી છે. ઇ-બોલા વાયરસની ચપેટમાં આવીને ચાર આફ્રીકન દેશોમાં અત્યાર સુધી 729 લોકોના મોત થઇ ચૂક્યા છે. અમેરિકાના બે બીમાર નાગરિકોને દેશ પરત લાવવામાં આવ્યા છે જેથી તેમની સારવાર થઇ શકે.